b'\n_START_ARTICLE_\nNumerologija\n_START_SECTION_\nIstorija\n_START_PARAGRAPH_\nNumerologija buvo paplitusi tarp ankstyv\xc5\xb3j\xc5\xb3 matematik\xc5\xb3, pvz., Pitagoras. Pitagoro sukurtu modeliu iki \xc5\xa1iol grind\xc5\xbeiama visa numerologija ir jos taikymas. Istori\xc5\xa1kai numerologijos ir matematikos santykis buvo pana\xc5\xa1us kaip astronomijos ir astrologijos arba chemijos ir alchemijos. \xc5\xa0iais laikais nelaikoma matematikos dalimi, o daugelio matematik\xc5\xb3 numerologija apib\xc5\xabdinama kaip pseudomokslas.\n_START_SECTION_\nNumerologijos teiginiai\n_START_PARAGRAPH_\nNumerologija teigia, kad skai\xc4\x8diai turi mistines savybes._NEWLINE_Gimimo, \xc4\xafvykio, rei\xc5\xa1kinio datos skai\xc4\x8di\xc5\xb3 kiekybin\xc4\x97s charakteristikos turi savo reik\xc5\xa1m\xc4\x99. J\xc4\x85 interpretuoti galima tik tinkamai pritaikius tam tikr\xc4\x85 metodik\xc4\x85. J\xc5\xb3 yra nema\xc5\xbeai. Numerologijos atstovai taiko skirtingas skai\xc4\x8di\xc5\xb3 interpretacijos teorijas._NEWLINE_Numerologin\xc4\x97 sistema pagr\xc4\xafsta grie\xc5\xbetai apibr\xc4\x97\xc5\xbeta tvarka, b\xc5\xabdinga konkre\xc4\x8dioms skaitmen\xc5\xb3 savyb\xc4\x97ms, skai\xc4\x8di\xc5\xb3 kiekiui tam tikra seka. Labiausiai paplitusi Pitagoro teorija. Ji atspindi tai, kaip kei\xc4\x8diasi savybin\xc4\x97s skaitmen\xc5\xb3 savyb\xc4\x97s d\xc4\x97l j\xc5\xb3 kiekybinio pasikeitimo._NEWLINE_Nagrin\xc4\x97jant gimimo dat\xc4\x85, b\xc5\xabtina j\xc4\x85 analizuoti kompleksi\xc5\xa1kai, atsi\xc5\xbevelgiant \xc4\xaf galimas variacijas ir modelius. N\xc4\x97ra kategori\xc5\xa1kai vieningos skaitmen\xc5\xb3 interpretacijos, kadangi \xc4\xafmanomi skai\xc4\x8di\xc5\xb3 per\xc4\x97jimai, pripa\xc5\xbe\xc4\xafstama charakterio kaita._NEWLINE_I\xc5\xa1 gimimo datos skaitmen\xc5\xb3 sudaryta individuali lentel\xc4\x97 atspindi tik kai kurias charakterio ypatybes, potencialias \xc5\xbemogaus galimybes, polinkius, \xc4\xafgimt\xc5\xb3 geb\xc4\x97jim\xc5\xb3 grupes (ne atskirus geb\xc4\x97jimus, talentus), kurie gali b\xc5\xabti i\xc5\xa1naudojami, vystomi._NEWLINE_Numerologin\xc4\x97 matrica (lentel\xc4\x97) gali b\xc5\xabti suvokiama \xc4\xafvairiai, tod\xc4\x97l jos supratimas ir ai\xc5\xa1kinimas yra individualus, atsi\xc5\xbevelgiant \xc4\xaf kitus veiksnius. Suabsoliutinti konkre\xc4\x8di\xc5\xb3 skai\xc4\x8di\xc5\xb3 ir \xe2\x80\x9e\xc4\xafgimt\xc5\xb3\xe2\x80\x9c duotybi\xc5\xb3 negalima. Be to numerologijos atstovus saisto profesin\xc4\x97 etika, kuri \xc4\xafpareigoja laikytis tam tikr\xc5\xb3 taisykli\xc5\xb3._NEWLINE_Numerologijos teorija teigia, kad visa ko pradai yra duoti kiekvienam, ta\xc4\x8diau skirtingo lygmens, tod\xc4\x97l tereikia atrasti asmeninius polinkius ir juos i\xc5\xa1vystyti. Juos atrasti galima ne tik tiriant savo gimimo skai\xc4\x8di\xc5\xb3 savybes, bet ir nuolat analizuojant ir stebint save (introspekcija), stengiantis suprasti gamtos duotus talentus bei juos panaudojant.\n_START_SECTION_\nVeikimas\n_START_PARAGRAPH_\nVienas i\xc5\xa1 svarbiausi\xc5\xb3 faktori\xc5\xb3, d\xc4\x97l kuri\xc5\xb3 tikima numerologija, yra selektyvus m\xc4\x85stymas bei atmintis. \xc5\xbdmon\xc4\x97s da\xc5\xbeniau link\xc4\x99 \xc4\xafsid\xc4\x97m\xc4\x97ti teorij\xc4\x85 patvirtinan\xc4\x8dius faktus ir pamir\xc5\xa1ti jai prie\xc5\xa1taraujan\xc4\x8dius arba nepatvirtinan\xc4\x8dius. Tod\xc4\x97l jei bent tris kartus ka\xc5\xbekur susiduria su konkre\xc4\x8diu skai\xc4\x8diumi, gali laikyti, kad tai yra numerologijos patvirtinimas, o tas skai\xc4\x8dius turi jam ka\xc5\xbekoki\xc4\x85 mistin\xc4\x99 prasm\xc4\x99. Tai patvirtina ir da\xc5\xbeniausiai okultiniais laikomi skai\xc4\x8diai\xc2\xa0\xe2\x80\x93 dauguma j\xc5\xb3 yra ne didesni u\xc5\xbe de\xc5\xa1imt, ma\xc5\xbeai\xc2\xa0\xe2\x80\x93 nuo de\xc5\xa1imt iki dvide\xc5\xa1imt, ir turb\xc5\xabt joks numerologija tikintis \xc5\xbemogus nelaiko tri\xc5\xbeenklio skai\xc4\x8diaus svarbiu savo gyvenime. Susidurti su ma\xc5\xbeais skai\xc4\x8diais yra daugyb\xc4\x97 prog\xc5\xb3: but\xc5\xb3 numeriai, klas\xc4\x97s mokini\xc5\xb3 s\xc4\x85ra\xc5\xa1as, vieta autobuse ir taip toliau. Didesni skai\xc4\x8diai kasdieniniame gyvenime pasitaiko re\xc4\x8diau, o \xc4\xafsiminti tuos atvejus\xc2\xa0\xe2\x80\x93 sunkiau. \xc5\xbdmon\xc4\x97s ignoruoja atvejus, kai j\xc5\xb3 \xe2\x80\x9ereik\xc5\xa1mingieji\xe2\x80\x9c skai\xc4\x8diai gyvenime nepasirodo, o tokie atvejai \xc5\xbeymiai da\xc5\xbenesni.'